**Nagovor Marijana Križmana, predsednika ZZB NOB Slovenije, na slovesnosti ob 80. obletnici osvoboditve koncentracijskega taborišča Rab v Kamporju**

Kampor, 9. september 2023

Spoštovani prisotni, dragi prijatelji, Slovenci, Italijani in Hrvati

Z največjim zadovoljstvom pozdravljam najvišje predstavnike držav in oblasti na komemoraciji ob 80. obletnici osvoboditve taborišča na Rabu.

Pozdrav gre predsedniku Republike Hrvaške gospodu Zoranu Milanoviću, predsednici Republike Slovenije Nataši Pirc Musar, zunanji ministrici Republike Slovenije Tanji Fajon, županu Občine Rab gospodu Nikoli Grguriću in vsem prisotnim.

Obžalujem odsotnost predsednika Republike Italije gospoda Sergia Mattarelle in vseh vladajočih v povojni Italiji, ki niso našli trenutka, da bi se poklonili fašističnemu nasilju tu v tem taborišču, kjer je zaradi lakote in bolezni umrlo okoli 1500 ljudi, od tega več kot 100 otrok pod 10 let. Nadaljnih 800 jih je umrlo po kasnejši premestitvi v druga taborišča Italije Gonars in Padovo. Skupaj je tu svojo kalvarijo preživljalo 10.000 internirancev, večinoma Slovencev, Judov in Hrvatov. Da še ni čas za obisk nekdanjega taborišča na Rabu je bilo slišati iz Qurinala.

Je pa italijanski predsednik pred dnevi v Riminiju na najpomembnejšem letnem katoliškem srečanju neposredno opozoril Italijane, citiram » Da zadnje čase vse bolj izgubljajo stik z demokratičnimi vrednotami, ki so postavile na noge sodobno republikansko Italijo. Že večkrat v zadnjem času je opomnil, da demokracija sloni na odporu proti fašizmu, ne na nacionalizmu, ki ga v politični prostor vrača vladajoča skrajna desnica«.

»Nikoli mi ne bo uspelo napisati tega, kar vidim in občutim v tem trenutku.« Ta preblisk je šinil na misel italijanskemu novinarju Robertu Giardini hip potem, ko je videl, z nekaj metrov razdalje, kako se je nemški kancler Willy Brandt tistega 7. decembra 1970 vrgel na kolena pred spomenikom padlim judovskim žrtvam in herojev v varšavskem getu. Tako pa Nemci o nacizmu in njegovih posledicah druge svetovne vojne.

Kako drugače preseči krvavo zgodovino druge svetovne vojne kot, da se poklonimo spominu vseh, ki so umirali v taboriščih, na bojiščih in v drugih okoliščinah vojne vihre, ki nikomur ni prizanesla.

Predsedniki treh največjih partizanskih združenj na Hrvaškem, v Italiji in Sloveniji menimo, da se moramo zoperstaviti morebitnemu ponovnemu vzponu vseh oblik nacionalizma, iredentizma in rasizma; le s sodelovanjem, medsebojnim razumevanjem in polnim prevzemanjem odgovornosti se lahko pozitivni in konstruktivni odnosi med našimi tremi državami v celoti in še naprej razvijajo v korist narodov.